
REPUBLIKA HRVATSKA
TRGOVAČKI SUD U SPLITU             			
Split, Sukoišanska 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po stečajnoj sutkinji Ani Golub Gruić, u postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24B, OIB: 85821130368, za provedbu skraćenog stečajnog postupka nad dužnikom POMORSKO ŠPORTSKO DRUŠTVO „LAHOR“, OIB: 66352813258, Sumartin, Sumartin 0 bb,odlučujući o žalbi stečajnog dužnika protiv rješenja Trgovačkog suda u Splitu poslovni broj 21. St-1005/2015 od 29. rujna 2016. godine, dana 25. studenog 2016. godine
r i j e š i o  j e
	Odbija se kao neosnovana žalba stečajnog dužnika i potvrđuje rješenje Trgovačkog suda uSplitu poslovni broj 21. St-1005/2015 od 29. rujna 2016. godine. 
Obrazloženje
Pobijanim rješenjem Trgovačkog suda u Splitu poslovni broj 21. St-1005/2015 od 29. rujna 2016. godine otvoren je skraćeni stečajni postupak nad dužnikom POMORSKO ŠPORTSKO DRUŠTVO „LAHOR“ (točka I. izreke), za stečajnog upravitelja je imenovana Nada Mikulandra iz Šibenika (točka II. izreke), zaključen je skraćeni stečajni postupak (točka III. izreke) te je određeno da će nakon pravomoćnosti rješenja dužnik biti brisan iz sudskog registra (točka IV. izreke).
 Iz obrazloženja pobijanog rješenja proizlazi da je sud proveo postupak po zahtjevu za provedbu skraćenog stečajnog postupka Financijske agencije, Regionalnog centra Split, od 02. studenog 2015. godine, a s obzirom na činjenice da je dužnik na dan 1. rujna 2015. godine imao evidentirane neizvršene osnove za plaćanje u neprekinutom razdoblju od 3454 dana u ukupnom iznosu od 70.466,89 kn i da prema podacima dostavljenim od Hrvatskog zavoda za mirovinsko osiguranje dužnik nema zaposlenih. Po utvrđenju da su ispunjene pretpostavke za provedbu skraćenog stečajnog postupka sukladno odredbi čl. 428. Stečajnog zakona (“Narodne novine” broj 71/15; u daljnjem tekstu: SZ)  sud je objavio oglas sukladno odredbi čl. 430. SZ-a. Kako u rokovima propisanim odredbom čl. 431. SZ-a osobe ovlaštene za zastupanje dužnika po zakonu nisu podnijele popis imovine i obveza dužnika, a u roku od 45 dana od objave oglasa ni jedan vjerovnik nije predložio otvaranje stečajnog postupka, to je sukladno odredbi čl. 431. st. 2. SZ-a sud po službenoj dužnosti donio rješenje o otvaranju i zaključenju skraćenog stečajnog postupka.
Protiv tog rješenja žalbu je pravodobno podnio stečajni dužnik u bitnom navodeći da je dužnik koncesionar dijela luke Sumartin te da je dobio koncesijsko odobrenje od Općine Selca od koje i dobiva financijska sredstva za svoj rad i koja brine i nadzire rad društva.  Nadalje, dužnik u žalbi navodi da društvo raspolaže imovinom te da je Općina Selca inzistirala na osnivanju društva, budući da ista nema zakonsku osnovu sama voditi koncesiju, te da su stoga neosnovani navodi u obrazloženju pobijanog rješenja.
U prilogu žalbe dostavlja ponudu za koncesiju pomorskog dobra od 2002. godine, suglasnost Općine Selca za ishođenjem koncesije, knjigovodstvene kartice od 2001-2004 godine te zapisnik sa 60. sjednice Općinskog vijeća Općine Selca održane 06. srpnja 2004. godine (listovi 25-34 spisa).
Prema ocjeni ovoga suda, žalba nije osnovana. 
	Pobijano rješenje ispitano je na temelju odredbe čl. 365. st. 1 i 2. u vezi s čl. 381. Zakona o parničnom postupku (“Narodne novine” broj53/91, 91/92, 58/93, 112/99, 88/01, 117/03, 88/05, 02/07, 84/08, 123/08, 57/11, 148/11, 25/13, 89/14; u daljnjem tekstu: ZPP), u vezi s odredbom čl. 10. i 436. Stečajnog zakona („Narodne novine“ broj 71/15; dalje SZ), u granicama razloga navedenih u žalbi te pazeći po službenoj dužnosti na bitne povrede odredaba postupka propisane odredbom čl. 354. st. 2. toč. 2., 4., 8., 9., 11., 13. i 14. ZPP-a i na pravilnu primjenu materijalnog prava. 
	Iz sadržaja žalbe ne proizlazi da žalitelj osporava postojanje pretpostavki za provođenje skraćenog stečajnog postupka u smislu odredbe čl. 428. SZ-a, a iz isprava u spisu proizlazi da je sud pravilno ocijenio da su ispunjene pretpostavke za provođenje skraćenog stečajnog postupka nad dužnikom. 
Nadalje, odredbom članka 431. stavka 1. SZ-a uvedena je zakonska presumpcija da će se smatrati kako je dužnik nesposoban za plaćanje ako 1.) osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz toga popisa proizlazi da dužnik ima imovinu koja nije dostatna za namirenje predvidivih troškova stečajnoga postupka i 2.) ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka. U tom slučaju sud će po službenoj dužnosti donijeti rješenje o otvaranju i zaključenju skraćenoga stečajnog postupka (članak 431. stavka 2. SZ-a).
	Žalitelj ni ne tvrdi da su u roku od 15 dana osobe ovlaštene za zastupanje dužnika po zakonu podnijele popis imovine i obveza dužnika iz kojih bi proizlazilo da dužnik ima imovinu koja je dostatna za namirenje predvidivih troškova stečajnoga postupka, odnosno da zbog toga razloga nisu bili ispunjeni uvjeti iz članka 431. stavka 1. SZ-a za donošenje rješenja o otvaranju i zaključenju skraćenog stečajnog postupka. S druge strane, utvrdivši da su ispunjene pretpostavke iz odredbe članka 431. stavka 1. SZ-a, prvostupanjski sud je pravilnom primjenom odredbe članka 431. stavka 2. SZ-a donio pobijano rješenje. U tom smislu nisu relevantni žalbeni razlozi o eventualnoj imovni dužnika, kao što nije odlučna ni dokumentacija koju dostavlja dužnik uz žalbu, vezano za koncesijsko odobrenje dužnika od strane Općine Selca budući  se skraćeni stečajni postupak provodi strogo formalno (po citiranim zakonskim odredbama) te je i pobijano rješenje o otvaranju i istodobnom zaključenju skraćenog stečajnog postupka poslovni broj 21. St-1005/2015 od 29. rujna 2016. godine, donijeto pravilno,  odnosno uz ostvarenje zakonom propisanih pretpostavki. je sud pravilno ocijenio da su ispunjene pretpostavke za provođenje skraćenog stečajnog postupka nad dužnikom.
	Za napomenuti je da se i u provođenju skraćenog stečajnog postupka na odgovarajući način primjenjuju odredbe čl. 132. i čl. 133. te čl. 286.-292. SZ-a o postupanju u slučaju naknadno pronađene imovine stečajnog dužnika.
Na temelju navedenog valjalo je odlučiti kao u izreci primjenom odredbe članka 380. st. 2. ZPP-a u vezi s člankom 10. i člankom 436. SZ-a.
U Splitu, 25. studenog 2016. godine
SUTKINJA
ANA GOLUB GRUIĆ


POUKA O PRAVNOM LIJEKU: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

     -  dužniku po punomoćniku
     -  FINA, Regionalni centar Split
     -  stečajnom upravitelju
     -  mrežna stranica e-Oglasna ploča sudova

